Det er femte sæson i streg, at Aalborg Håndbold medvirker i Champions League.

De kan ånde lettet op i Aalborg Håndbold. Ligesom sidste år får klubben et wildcard til Champions League. Det skriver holdet på deres egen Facebook. Flere får thumbs up Det er det Europæiske Håndbold Forbund, som har tildelt klubben wildcardet. Foruden Aalborg Håndbold har følgende fem hold modtaget et: HC Zagreb, Montpellier Handball, OTP Bank-Pick Szeged, Kolstad Handball og Orlen Wisla Plock. Fire hold, der havde søgt, fik ikke en invitation. Som dansk mester er GOG også en del af herrernes Champions League i næste sæson. De snuppede den direkte plads foran Aalborg Håndbold, da de slog det nordjyske mandskab i DM-finalen. Det var også fynboerne, der ekspederede Aalborg Håndbold ud af Champions League i ottendedelsfinalerne i år. En turnering, som søndag blev afgjort, da Magdeburg blev kronet som vindere, efter det tyske hold slog polske Kielce med 30-29 efter forlænget spilletid. Nordjyske Magnus Saugstrup, der er tidligere Aalborg-spiller, kunne dermed løfte den helt store pokal. Lodtrækningen til næste års gruppespil finder sted på tirsdag 27. juni klokken 11:00. 16 hold deltager i turneringen.